
          Nr.23/133/2004

AVIZ

asupra proiectului de Lege privind aprobarea Ordonanţei Guvernului nr.55/2004 privind unele măsuri financiare în vederea acordării ajutoarelor pentru încălzirea locuinţei



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, cu nr. P.L.- x  479 din 1 septembrie 2004, pentru aviz la Comisia pentru muncă şi protecţie socială, cu proiectul de Lege privind aprobarea Ordonanţei Guvernului nr.55/2004 privind unele măsuri financiare în vederea acordării ajutoarelor pentru încălzirea locuinţei.



Potrivit prevederilor art.60 din Regulamentul Camerei Deputaţilor, Comisia pentru industrii şi servicii a dezbătut proiectul de lege în şedinţa din 8 septembrie 2004.



Membrii comisiei au examinat proiectul de lege supus dezbaterii, expunerea de motive şi avizul favorabil al Consiliului Legislativ nr.1243 din 29 iulie 2004.



În urma dezbaterii, membrii comisiei au hotărât, cu unanimitate de voturi, avizarea favorabilă a proiectului de lege cu următoarele amendamente admise:



- la Capitolul I, art.1, partea introductivă a alineatului (1) se modifică şi va avea următorul cuprins:



"Art.1. - (1) Operatorii de servicii publice de alimentare cu energie termică în sistem centralizat, denumiţi în continuare furnizori de energie termică, stabilesc pe bază de contract, împreună cu asociaţiile de proprietari/chiriaşi sau cu persoane fizice, denumite în continuare titulari de contract de furnizare a energiei termice, modul de facturare şi de plată a contravalorii energiei termice consumate, care, după caz, poate fi:"



Motivaţie: Corelarea definiţiei cu prevederi existente în Legea serviciilor publice şi O.G. nr.73/2002 privind alimentarea cu energie în sistem centralizat.



Autori: Dep.Ioan Bivolaru, Dep.Istvan Antal, Dep.Oana Manolescu



- după punctul 1 se introduce un nou punct cu următorul cuprins:



"Capitolul III "Facilităţi acordate populaţiei pentru plata energiei termice" se abrogă."



Motivaţie: Prevederile respective sunt în contradicţie cu textul prezentului proiect de lege şi nu mai sunt de actualitate, iar la republicare vor naşte confuzii.



Autori: Dep.Ioan Bivolaru, Dep.Istvan Antal, Dep.Oana Manolescu



În raport de obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

István Antal

Expert,

Silvia Vlăsceanu

